# patitapāvanāṣṭakam

(sālabega-nāmaka-bhakte āropitam)

sa-cinta iva lakṣyase sapadi me caritraṁ smaran

paraṁ kalita-sāhasaḥ patita-pāvanatva-vratāt |

na mām agaṇayaḥ purā na hi vicāra-kālo’dhunā

vrataṁ visṛja vāthavā varada pāvayainaṁ janam ||1||

na rāghava na vāyaso na khalu kṛṣṇa caidyo’smy aham

na khalv aham ajāmilo naraka-nāśa nārāyaṇa |

pradhānam aparādhināṁ parivṛḍhaṁ ca māṁ pāpinaṁ

kṣamā-jalanidhe vidan sapadi sāvadhāno bhava ||2||

yady udyad-agha-lekhanā-kalana-jāgrad-agrāṅguli-

milat-prakhara-lekhanī-mukha-vighāta-vītodyamaḥ |

alaṁ kila lalajjire sapadi citraguptādayaḥ

sa eṣa patitāgraṇī sadaya rakṣa dakṣo’si cet ||3||

vidann api hṛd-antare pratipadaṁ yad aṁhaḥ-kṛte

yate yadu-pate na te viphalatā vrate syād iti |

yato’si jagato guru smṛti-niṣedhatas te tato

na nāma ca bhajāmi yady atha vṛthā krudhaṁ mā kṛthāḥ ||4||

ananta yad aghāvalī-manana-sāvadhānātmakair

nije durita-maṇḍale nikhila-sākṣibhir nekṣite |

janā jagati nirbhayā jaya jayeti jalpanty amuṁ

prabho khala-dhurandharaṁ patita-pāvanaś ced ava ||5||

aneka-patitādhipān avati cakravartī yathā

nṛpān ayam asajjanaḥ patita-pāvanatvena nu |

iti pratidiśaṁ khalāḥ patita-pāvanaṁ māṁ vidur

na pāvayasi cet phalaṁ nanu bhaved idaṁ kevalam ||6||

kadāpi hi padāmṛtaṁ tava mayāpi nāsvāditaṁ

vṛthā bhava-kathā-bharairapi ca nātha nītaṁ vayaḥ |

tvayā yad api helayā mayi na ced vidheyā dayā

tavaiva mahatī kṣatiḥ patita-pāvanatvaṁ yataḥ ||7||

bhavān parama-dhārmikaḥ prakaṭitātikāruṇyakaḥ

svatantra-carito yadi svayam ayaṁ ca kiṁ nedṛśaḥ |

alaṁ kim api cet svakaṁ patita-pāvanatvādikaṁ

pradarśayatu nānyathā bhavatu te yaśaḥ sarvathā ||8||

vadanti yadi pāvitāḥ patita-pāvanatva-vrataṁ

bhavantam adhikaṁ na tat parama-durvinīto’py aham |

punātu na punātu vā bhuvi yathā tathaiva bruve

gṛhāṇa guṇam eva me kuru kṛpāṁ sadoṣā na ke ||9||